Universis presentes litteras inspecturis, Hugo, dominus Berziaci castri, salutem in Domino. Notum facio quod cum inter religiosos viros.. abbatem et conventum Cluniacensem, ex parte una, et me, ex altera, coram excellentissima domina B[lancha], Dei gratia Francorum regina, contentio verteretur super eo videlicet quod ego super homines Cluniacensis ecclesie de Berziaci villa, de Saloniaco, de Pruenges, de Vienges, de Buciaco, de Petra Clausa, de Sarreriis, quasdam exactiones et consuetudines indebitas petebam et percipiebam, ut dicebat idem.. abbas; tandem, de bonorum virorum consilio, in Symonis de Pogniis, domini regis clerici, canonici Ebroicensis, quem ad partes nostras domina regina propter contencionem predictam destinaverat, et Balduini de Pyano, ballivi Matisconensis, presentia composuimus, et pacem inivimus in modum inferius annotatum. Ego dominus Berziaci castri et heredes mei in hominibus Cluniacensis ecclesie in predictis villis et locis habitantibus exnunc in perpetuum pro effusione sanguinis quam cum gladio perpetrari contigerit, sexaginta solidos; pro alia effusione sanguinis sine gladio, septem solidos; pro homine reo mortis corpus ad suspendendum percipiemus et habebimus; et Cluniacensis ecclesia omnia mobilia et immobilia ipsius rei, que in locis predictis ad Cluniacensem ecclesiam pertinentibus inveniri poterunt, percipiet et habebit. Et ego et heredes mei omnia bona ejusdem rei mobilia et immobilia que in terra mea invenientur, habebimus et percipiemus, et insuper omnimodam justiciam que oculorum avulsionem aut alterius membri meruerit mutilationem. Reliqua vero omnia ad justiciam pertinentia, Cluniacensi ecclesie remanebunt. De corveiis dictarum villarum sic extitit ordinatum: Ego dominus Berziaci et heredes mei singulis annis de quolibet homine duas corveatas habebimus, unam videlicet circa Natale Domini et aliam quando nobis placuerit, tali tamen modo, quod homo qui cum bobus vel aliis animalibus operas suas exercet, cum totidem sine aliqua augmentatione dictas faciet corveatas. Si vero animalia hujusmodi non habuerit, de proprio corpore vel uno homine pro se misso dictas corveatas faciet. Et ego et heredes mei ipsis quando dictas corveatas facient in vite necessariis tenebimur providere. De quolibet hospicio duas gallinas; item avenam pro garda et panem unius denarii non de quolibet hospicio, sed sicut extitit hactenus consuetum habebimus annuatim; insuper viginti trossellos feni ad collum hominis de predictis villis insimul, non de qualibet earumdem, annuatim habebimus; et viginti panellos frumenti ad mensuram Cluniacensem recipiendos et levandos per manum custodis Berziaci ville, de hominibus supradictis infra festum beati Michaelis reddendos. Homines autem predictos nec ego nec heredes mei adversus ecclesiam Cluniacensem in aliquo manutenebimus seu etiam defendemus; tamen homines supradicti ad clamorem castri mei ad ipsum defendendum et custodiendum venire communiter tenebuntur. Nulla alia penitus quam ea que superius expressa sunt ego aut heredes vel servientes mei in predictis locis seu hominibus per nos vel per alium de cetero petere poterimus seu etiam reclamare, sed Cluniacensi ecclesie remanebunt, exceptis Gaufredo de Moens, Papino de Moens, Uldrico de Moens, liberis Bruneti de Moens, et tenemento de Palude, manso de Chenevaus, et manso de Buissieres, et manso de Cligie, et manso Blanchet de la Balouse, in quibus habebimus sicut ante compositionem istam solebamus habere. Compositum siquidem extitit inter nos quod domus Berziaci ville a strata publica sicut itur per grangiam veterem versus Matisconum in circuitu domus, et sicut clausum usque ad rivulum se comportat, et usque ad viam veterem qua itur versus Valevi suam propriam garannam habebit, in qua alicui alii preterquam familie dicte domus non licebit venari. Et quociens domnum abbatem Cluniacensem et ejus successores abbates Cluniacenses ad domum suam Berziaci ville declinare contigerit, ipse quamdiu ibi fuerit per totam garannam domini Berziaci venandi et venari faciendi sine contradictione aliqua habebit liberam potestatem. Quia vero sigillum non habeo, supradicti Symon et ballivus, ad petitionem meam, sua presentibus litteris apposuerunt sigilla. Ceterum fuit inter nos conventum quod dominam reginam, vel dominum regem, cum de partibus transmarinis redierit, rogabimus et requiremus ut hanc presentem pacem ratam habere dignetur et per suas litteras confirmare. Actum Matiscono, anno Domini millesimo CCº quinquagesimo, die sabbati post decollationem beati Johannis Baptiste. (Trace de deux sceaux.)